Avin tarkastuksen yhteenveto kertoo, että puolet Keuruun Valkamakodin asukkaista viettää lähes koko vuorokauden vuoteessa.

Tehostetun palveluasumisen yksikkö Valkamakoti on osa Lehtiniemen vanhainkotia. Valkamakodissa asuu erityisesti muistisairaita vanhuksia. Erja Niemelä

Länsi- ja Sisä-Suomen aluehallintovirasto teki ennalta ilmoittamattoman valvontakäynnin Lehtiniemen vanhainkotiin kuuluvaan tehostetun palveluasumisen yksikköön Valkamakotiin syyskuun 25. päivänä Superliiton tekemän epäkohtailmoituksen perusteella.

Ilmoituksessa esitettiin huolta Valkamakodin esimiestyöstä, henkilöstömitoituksesta ja hoidon laadusta sekä hoitajien työtehtävistä.

Avin ylitarkastajien Jaana Aarnion ja Emmi Häyrysen tullessa Valkamakotiin vastuuhenkilö Minna Autio oli paikalla. Myös Keuruun vanhuspalvelujohtaja Sinikka Hotti osallistui tarkastukseen sen loppupuolella. Avin tarkastajat tapasivat myös tarkastuspäivänä työvuorossa olleita hoitajia.

Kaikki eivät pysty kutsumaan apua

Valkamakoti on Keuruun Lehtiniemen vanhainkodin tehostetun palveluasumisen yksikkö ja siellä on 20 asuntoa. Osassa asuntoja kaksi asukasta käyttää samaa wc-pesutilaa. Yhteisessä käytössä on kaksi oleskelu-ruokailutilaa sekä pesutilat ja sauna, jota lämmitetään viidesti viikossa. Lääkehuone on hoitajien toimistossa ja erikseen lukittu.

Rakennuksen samassa kerroksessa toimii Lahdelmakoti, jossa on pitkäaikaispaikkojen lisäksi viisi lyhytaikaishoidon paikkaa. Molempien ryhmäkotien ulko-ovissa on sähkölukot, jotka avautuvat kulkulätkillä.

Avustajakutsujärjestelmä on käytössä asukkaille, mutta kaikki eivät pysty sitä käyttämään. Myös ovihälyttimet ovat käytettävissä.

Puolet vuoteissa lähes läpi vuorokauden

Valkamakodin asukkaiden palveluntarve on suuri. Heistä kukaan ei liiku itsenäisesti. Suurimmalla osalla on keskivaikea tai vaikea muistisairaus. Lähes kaikkien potilaiden hoitamiseen tarvitaan kaksi hoitajaa.

Valkamakodissa ei tarkastusaikaan syyskuussa käytetty asukkaiden toimintakyvyn arviointiin systemaattisesti mitään mittaria. RAI-toimintakykymittaria ollaan hankkimassa tänä keväänä ja hoitajat on tarkoitus kouluttaa menetelmän käyttöön.

Asukkaista on hoitajien arvioin mukaan vuoteessa yli 22 tuntia vuorokaudessa noin puolet. Erään hoitajan mukaan asukkaat ovat jääneet vuoteeseen, koska hoitajilla ei ole ollut aikaa nostaa heitä pyörätuoliin istumaan, todetaan avin tarkastuskertomuksessa.

Hoitajatarve 0,69 asukasta kohden

Valvontahetkellä asukkaita oli 19. Tarkastuskertomuksessa arvioidaan, että heidän hoidon tarpeensa perusteella yhdeksän vuoteeseen hoidettavaa asukasta edellyttävät hoitajamitoitusta 0,8 eli 7,2 henkilötyövuotta ja muut kahden autettavat kymmenen asukasta edellyttävät 0,6 hoitajan mitoitusta.

Näin asukkaiden hoitoisuuden mukainen, keskimääräinen laskennallinen hoitajamitoitus tulisi olla 0,69 henkilötyövuotta asukasta kohden.

Muutamilla asukkailla on aggressiivista käyttäytymistä. Sängynlaitojen ja pyörätuolin turvavöiden käyttöä arvioidaan säännöllisesti lääkärin kanssa.

Hygieniahaalari on käytössä seitsemällä, mikä on hyvin runsasta verrattuna muihin vastaavan kokoisiin yksiköihin. Viriketoiminta on Valkamakodissa vähäistä, Valkamakodissa käy yksiköiden yhteinen viriketoiminnan ohjaaja.

Asiakasturvallisuuden vaarantuneiden tilanteiden kirjaamiseen Keuruun vanhuspalveluilla on sairaanhoitopiirin kanssa yhtenäiset ohjeistukset ja ohje HaiPro-järjestelmän käyttöön.

Hoitajat siivoavat ja tarjoilevat ruokaa

Varsinaiseen hoitotyöhön liittyvää mitoitusta ei avin tarkastajien käynnin aikana ollut mahdollista laskea, koska hoitajien työvuoroihin oli sisällytetty myös tukipalvelutyötä siivouksen ja aterioiden osalta.

Käynnin aikaan Valkamakodissa oli sairaanhoitajan tehtävä avoinna. Töissä oli sairaanhoitajan sijainen. Lähihoitajia oli yhdeksän, joista kaksi tehtävää oli avoinna ja rekrytointi menossa. Lisäksi henkilöstöön kuului osastoapulainen.

Tarkastuskertomusta kommentoidessaan vanhustyönjohtaja Sinikka Hotti täydensi, että kaikissa avoimissa tehtävissä on ollut sijainen rekrytoinnin aikana.

Lääkeluvat eivät olleet ajan tasalla

Avin ylitarkastajat tarkastivat 25. syyskuuta myös Valkamakodin hoitajien lääkeluvat. Lääkelupien yhteenvetokoonti ei ollut ajan tasalla, vaan listassa oli esimerkiksi eläköityneiden hoitajien tietoja. Myöskään lääkeluvat eivät olleet ajan tasalla. Tarkastuskäynnillä sovittiin, että Valkamakodin vastuuhenkilö toimittaa 2. lokakuuta mennessä ylitarkastajille suunnitelman lääkelupien suorittamisen aikataulusta. Kaupunki toimitti aville suunnitelman, jossa luvattiin laittaa kaikkien yksikön hoitajien lääkeluvat kuntoon 15.11. mennessä.

Tarkastuksen aikana epäselvää oli sekin, kuka on Valkamakodin lääkehoidosta vastaava sairaanhoitaja. Rekrytointiprosessi oli kesken, mutta hoitajat eivät osanneet sanoa, kuka oli kyseisellä hetkellä nimetty hoitamaan tehtävää.

Sairaanhoitajan tehtäviin kuuluu ryhmäkodin lääkehoitosuunnitelman toteuttaminen ja arviointi, lääkelupiin liittyvien näyttöjen vastaanottaminen sekä asukkaiden lääkemuutosten päivittäminen asiakastietojärjestelmään. Lääkkeiden säilytys oli asianmukaista lukituissa kaapeissa.

Aluehallintoviraston näkemyksen mukaan yksikössä tulee olla selkeästi määritelty lääkehoidosta vastaava sairaanhoitaja ja yksikön lääkelupakäytännön sekä vastuut tulee saattaa kuntoon välittömästi asiakasturvallisuuden takaamiseksi.

Länsi- ja Sisä-Suomen aluehallintoviraston tarkastuskertomus on laadittu 14. marraskuuta. Keuruun kaupunki antoi vastauksensa aville joulukuun puolivälissä 2019.

Avin tarkastuskertomuksessa todetaan, että Valkamakodille tulee laatia ensi kesään mennessä omavalvontasuunnitelma. Siihen kirjataan yhdessä työyhteisön kanssa yksikössä sovitut käytännöt ja työhön liittyvät linjaukset. Suunnitteluun osallistunut henkilöstö sitoutuu suunnitelman noudattamiseen jokapäiväisessä työssään. Erja Niemelä

Perusturvajohtaja kommentoi

Keuruun perusturvajohtaja Tuija Koivisto muistuttaa, että Länsi- ja Sisä-Suomen aluehallintoviraston valvonta Keuruun Lehtiniemen tehostetun asumisen yksikössä Valkamakodissa on kesken. Keuruun kaupunki on lähettänyt aville kaikki sen pyytämät selvitykset asiasta.

Avin tarkastajat tarkastivat 25. syyskuuta 2019 myös Valkamakodin hoitajien lääkeluvat, eivätkä ne tuolloin olleet kunnossa. Nyt ne ovat.

– Lääkeluvat ovat kunnossa. Valkamakotiin ja kaikkiin muihinkin Keuruun vanhustenhuollon yksiköihin on laadittu THL:n Turvallinen lääkehoito - Opas lääkehoitosuunnitelman tekemiseen sosiaali- ja terveydenhuollossa -oppaan mukaisesti mukaisesti lääkehoidon suunnitelmat. Ne on päivitetty viimeksi vuonna 2019, toteaa Koivisto.

Koivisto kertoo, että työntekijän lääkelupa perustuu hänen ammatilliseen peruskoulutukseensa sekä lääkeosaamisen tenttimiseen ja näyttöjen antamiseen säännöllisesti. Lääkelupa on voimassa pääsääntöisesti viisi vuotta. Lääkeluvan myöntää lääkäri.

– Valkamakodin lääkehoitoon osallistuvalla henkilöstöllä on ollut lääkeluvat. Avin kanssa on näkemysero lääkeluvan voimassaoloajasta. Oma tulkintamme on ollut, että lääkeluvan voimassaolo alkaa siitä, kun lupa on myönnetty. Avin mukaan lääkeluvan voimassaolo alkaa siitä, kun siihen liittyvä ensimmäinen osaamistentti on suoritettu. Aville on toimitettu määräaikaan mennessä heidän vaatimuksensa mukaiset lääkeluvat, toteaa Koivisto.

Hoitoisuus arvioidaan mittarilla

Valkamakotiin ollaan parhaillaan hankkimassa asukkaiden hoitoisuuden arviointiin RAI-toimintakykymittaria ja henkilökunta koulutetaan sen käyttöön.

– Uuteen vanhuspalvelulakiin tullaan lisäämään pykälä, jonka mukaan iäkkään henkilön palvelutarpeiden, toimintakyvyn ja hoitoisuuden selvittämisessä ja arvioinnissa on käytettävä kansallisena arviointi- ja seurantamittaristona InterRAI-arviointijärjestelmää. Se tuottaa yhdenmukaista ja vertailukelpoista tietoa palvelujen laadun arviointia ja suunnittelua sekä kansallista vertailua varten. Koko maassa RAI on tällä hetkellä käytössä 40 prosentilla yksiköistä. Keuruulle tämä on hankittu kotihoitoon viime vuonna ja talousarvioon on lisätty määräraha kyseisen arviointijärjestelmän hankkimiseksi asumisyksiköihin, kertoo Koivisto.

Omavalvontasuunnitelma päivitettiin

Keuruulla on laadittu vanhuspalvelujen omavalvontasuunnitelma ensimmäisen kerran jo vuonna 2014, sen viimeisin vuonna 2019 päivitetty versio löytyy Keuruun kaupungin vanhuspalveluiden nettisivuilta.

-Lisäksi osana omavalvontasuunnitelmaa on Keuruun kaupungin perusturvan toimialan laatu- ja asiakas-/ potilasturvallisuussuunnitelma. Sen yleinen osa löytyy kaupungin nettisivuilta, toteaa Tuija Koivisto.

Vanhustenhuollon yksiköissä asuvista monet vaativat paljon hoitoa ja palveluita. Koiviston mukaan nykyinen suosituksen mukainen 0,5 hoitajan mitoitus Valkamakodissakin on riittävä.

– Nykyisen Laatusuosituksen hyvän ikääntymisen turvaamiseksi ja palvelujen parantamiseksi 2017-2019 mukaan: kyllä , kertoo Koivisto.

88-vuotias Sylvi suree vanhusten huonoa kohtelua hoivakodeissa.

ERJA NIEMELÄ